title: Padomes Lēmums 2005/211/TI (2005. gada 24. februāris) par dažu jaunu funkciju ieviešanu Šengenas Informācijas sistēmā, tostarp attiecībā uz terorisma apkarošanu

text:
               15.3.2005

               LV

               Eiropas Savienības Oficiālais Vēstnesis

               L 68/44

      PADOMES LĒMUMS 2005/211/TI
   (2005. gada 24. februāris)
   par dažu jaunu funkciju ieviešanu Šengenas Informācijas sistēmā, tostarp attiecībā uz terorisma apkarošanu
   EIROPAS SAVIENĪBAS PADOME,
   ņemot vērā Līgumu par Eiropas Savienību, un jo īpaši tā 30. panta 1. punkta a) un b) apakšpunktu, 31. panta a) un b) apakšpunktu un 34. panta 2. punkta c) apakšpunktu,
   ņemot vērā Spānijas Karalistes iniciatīvu (1),
   ņemot vērā Eiropas Parlamenta atzinumu (2),
   tā kā:

               (1)

               Šengenas Informācijas sistēma, turpmāk tekstā – “SIS”, kas izveidota saskaņā ar IV sadaļas noteikumiem 1990. gada Konvencijā, ar kuru īsteno 1985. gada 14. jūnija Šengenas Līgumu par pakāpenisku kontroles atcelšanu pie kopīgām robežām (3), turpmāk tekstā – “1990. gada Šengenas Konvencija”, ir svarīgs Šengenas acquis noteikumu īstenošanas instruments, kas iekļauts Eiropas Savienības sistēmā.

               (2)

               Saistībā ar Eiropas Savienības paplašināšanos ir atzīts par vajadzīgu izstrādāt jaunu otrās paaudzes Šengenas Informācijas sistēmu, turpmāk tekstā – “SIS II”, lai sekmētu jaunu funkciju ieviešanu un radītu iespēju efektīvi izmantot jaunākos sasniegumus informācijas tehnoloģiju nozarē, jau veikti pirmie pasākumi jaunās sistēmas izstrādāšanā.

               (3)

               Dažu esošo noteikumu pielāgošana un dažu jaunu funkciju ieviešana jau īstenojama attiecībā uz SIS pašreizējo versiju, jo īpaši ciktāl tas attiecas uz noteikumiem par piekļuvi dažiem SIS ievadīto datu veidiem amatpersonām, kurām atvieglotu spēju meklēt šos datus uzdevumu pienācīgai veikšanai, tostarp Eiropolam un Eurojust valstu locekļiem, to pazudušu priekšmetu kategoriju paplašināšanu, par kuriem var ievadīt brīdinājuma informāciju, personas datu pārsūtīšanas atzīmēšanu. Katrā dalībvalstī vispirms jāizveido šim nolūkam vajadzīgās tehniskās iekārtas.

               (4)

               Secinājumi, kas pieņemti Eiropadomes sanāksmē Lākenā 2001. gada 14. un 15. decembrī, jo īpaši 17. secinājums (specializētu pretterorisma iestāžu sadarbība), 43. secinājums (Eurojust un policijas sadarbība attiecībā uz Eiropolu) un 2001. gada 21. septembra pretterorisma rīcības plāns, attiecas uz vajadzību paplašināt SIS un uzlabot tās iespējas.

               (5)

               Turklāt ir lietderīgi pieņemt noteikumus attiecībā uz papildinformācijas apmaiņu ar visu dalībvalstu tam nolūkam izraudzīto amatpersonu starpniecību (“Supplementary Information Request at National Entry”, SIRENE), kas nodrošina šīm amatpersonām kopīgu tiesisku pamatu 1990. gada Šengenas Konvencijas noteikumu sistēmā un nosaka šo amatpersonu uzglabātu datu dzēšanas noteikumus.

               (6)

               Šā lēmuma noteikumi par Eiropolu izveido tikai tiesību sistēmu Šengenas Informācijas sistēmas piekļūšanai, neskarot turpmāk vajadzīgos pasākumus, kas nosaka tehnisko risinājumu un tā finansiālās sekas.

               (7)

               Šā lēmuma noteikumi par Eurojust valsts locekļiem un to asistentiem izveido tikai tiesību sistēmu Šengenas Informācijas sistēmas piekļūšanai, neskarot turpmāk vajadzīgos pasākumus, kas nosaka tehnisko risinājumu un tā finansiālās sekas.

               (8)

               Noteikumi, kas attiecas uz Eiropola un Eurojust valsts locekļu un to asistentu piekļūšanu SIS datiem, ir tikai pirmā fāze un neierobežo turpmākas sarunas par šā līdzekļa paplašināšanu uz citiem 1990. gada Šengenas Konvencijas noteikumiem.

               (9)

               Šim nolūkam veiktajiem grozījumiem Šengenas acquis noteikumos, kas attiecas uz Šengenas Informācijas sistēmu, ir divas daļas: šis lēmums un Padomes Regula, kas pamatojas uz Eiropas Kopienas dibināšanas līguma 66. pantu. Saskaņā ar 1990. gada Šengenas Konvencijas 93. pantu tas ir tāpēc, ka Šengenas Informācijas sistēmas mērķis ir uzturēt sabiedrisko kārtību un sabiedrības drošību, ieskaitot valsts drošību, dalībvalstu teritorijā un piemērot minētās Konvencijas noteikumus par personu pārvietošanos šajā teritorijā, izmantojot SIS izplatīto informāciju, saskaņā ar Konvencijas noteikumiem. Tā kā dažus 1990. gada Šengenas Konvencijas noteikumus piemēro abos nolūkos vienlaicīgi, ir lietderīgi grozīt šādus noteikumus vienā un tajā pašā veidā paralēlos aktos, kas pamatojas uz katru Līgumu.

               (10)

               Šis lēmums neskar turpmāk pieņemtos likumus un citus normatīvos aktus, kas vajadzīgi, lai sīki aprakstītu SIS II tiesisko struktūru, mērķus, darbību un tās izmantošanu, piemēram, papildu noteikumus par sistēmā ievadāmo datu veidiem, mērķiem, kuru dēļ tos ievada, ievadīšanas kritērijiem, noteikumus par SIS datu saturu, atsevišķo brīdinājumu sasaisti un savietojamību, papildu noteikumus par piekļūšanu SIS esošajiem datiem un par personas datu aizsardzību un šo datu kontroli u. c.

               (11)

               Attiecībā uz Islandi un Norvēģiju šis lēmums papildina Šengenas acquis noteikumus, kā tas paredzēts Eiropas Savienības Padomes, Islandes Republikas un Norvēģijas Karalistes Nolīgumā par abu minēto valstu iesaistīšanos Šengenas acquis īstenošanā, piemērošanā un izstrādē (4), kas attiecas uz jomu, kura minēta 1. panta G punktā Padomes 1999. gada 17. maija Lēmumā 1999/437/EK par dažiem pasākumiem, lai piemērotu minēto nolīgumu.

               (12)

               Apvienotā Karaliste piedalās šā lēmuma pieņemšanā saskaņā ar 5. pantu Protokolā, ar ko Šengenas acquis integrē Eiropas Savienības sistēmā un kas pievienots Līgumam par Eiropas Savienību un Eiropas Kopienas dibināšanas līgumam, un 8. panta 2. punktu Padomes 2000. gada 29. maija Lēmumā 2000/365/EK par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (5).

               (13)

               Īrija piedalās šā lēmuma pieņemšanā saskaņā ar 5. pantu Protokolā, ar ko Šengenas acquis integrē Eiropas Savienības sistēmā un kas pievienots Līgumam par Eiropas Savienību un Eiropas Kopienas dibināšanas līgumam, un 6. panta 2. punktu Padomes 2002. gada 28. februāra Lēmumā 2002/192/EK par Īrijas lūgumu piedalīties dažu Šengenas acquis noteikumu īstenošanā (6).

               (14)

               Šis lēmums neskar kārtību, kādā Apvienotā Karaliste un Īrija daļēji piedalās Šengenas acquis īstenošanā un kuru Padome noteikusi attiecīgi Lēmumā 2000/365/EK un Lēmumā 2002/192/EK.

               (15)

               Šis lēmums papildina Šengenas acquis vai ir citādi ar to saistīts Pievienošanās akta 3. panta 2. punkta nozīmē,

         IR PIEŅĒMUSI ŠO LĒMUMU.
   1. pants
   1990. gada Šengenas Konvencijas noteikumus groza šādi:

               1)

               Konvencijas 92. pantam pievieno šādu punktu:
               “4.   Saskaņā ar valstu tiesību aktiem dalībvalstis ar šim nolūkam izraudzīto amatpersonu starpniecību (SIRENE) apmainās ar papildinformāciju, kas vajadzīga saistībā ar brīdinājuma informācijas ievadīšanu sistēmā, kā arī lai veicinātu piemērotu rīcību gadījumā, kad, izmantojot Sistēmas meklēšanas procesu, atrod personas un priekšmetus, par kuriem dati ir ievadīti Šengenas Informācijas sistēmā. Šo informāciju lieto tikai mērķim, kā dēļ tā pārsūtīta.”

               2)

               Konvencijas 94. panta 2. punkta b) apakšpunktu aizstāj ar šādu apakšpunktu:

                           “b)

                           priekšmeti, kas minēti 99. un 100. pantā.”

               3)

               Konvencijas 94. panta 3. punkta pirmo daļu aizstāj ar šādu daļu:
               “3.   Par personām iekļauj vienīgi šādas ziņas:

                           a)

                           uzvārds un vārdi, pseidonīmi, kas, iespējams, ievadīti atsevišķi;

                           b)

                           īpašas fiziskās pazīmes, kas ir objektīvas un nemainīgas;

                           c)

                           […];

                           d)

                           dzimšanas vieta un datums;

                           e)

                           dzimums;

                           f)

                           pilsonība;

                           g)

                           norāde, vai attiecīgās personas ir bruņotas, varmācīgas vai izbēgušas;

                           h)

                           brīdinājuma iemesls;

                           i)

                           veicamā rīcība;

                           j)

                           95. pantā paredzētā brīdinājuma gadījumos: nodarījuma (vai nodarījumu) veids.”

               4)

               Konvencijas 99. panta 1. punktu aizstāj ar šādu punktu:
               “1.   Datus par personām vai transportlīdzekļiem, laivām, lidmašīnām un konteineriem ievada, ievērojot ziņotājas dalībvalsts tiesību aktus, lai nodrošinātu diskrētu novērošanu vai īpašu kontroli atbilstīgi 5. punktam.”

               5)

               Konvencijas 99. panta 3. punkta pēdējo teikumu aizstāj ar šādu teikumu:
               “Ziņotājai dalībvalstij saskaņā ar šo punktu jāinformē pārējās dalībvalstis.”

               6)

               Konvencijas 99. panta 5. punkta pirmo teikumu aizstāj ar šādu teikumu:
               “5.   Veicot 1. punktā minēto īpašo kontroli, personas, transportlīdzekļus, laivas, lidmašīnas, konteinerus un transportējamos priekšmetus var pārmeklēt atbilstīgi valsts tiesību aktiem, lai īstenotu 2. un 3. punktā paredzētos mērķus.”

               7)

               Konvencijas 100. panta 3. punktu aizstāj ar šādu punktu:
               “3.   Iekļauj šādas viegli identificējamu priekšmetu kategorijas:

                           a)

                           nozagti, piesavināti vai pazuduši mehāniskie transportlīdzekļi, kuru cilindra tilpums pārsniedz 50 cm3, nozagtas, piesavinātas vai pazudušas laivas un lidmašīnas;

                           b)

                           nozagtas, piesavinātas vai pazudušas piekabes, kuru pašsvars pārsniedz 750 kg, dzīvojamās kabīnes, rūpniecības iekārtas, piekaramie motori;

                           c)

                           nozagti, piesavināti vai pazuduši šaujamieroči;

                           d)

                           nozagtas, piesavinātas vai pazudušas oficiālu dokumentu veidlapas;

                           e)

                           nozagti, piesavināti, pazuduši vai anulēti personu apliecinoši dokumenti kā pases, identifikācijas kartes, vadītāja apliecības, uzturēšanās atļaujas un ceļošanas dokumenti;

                           f)

                           nozagtas, piesavinātas, pazudušas vai anulētas transportlīdzekļu reģistrācijas apliecības un transportlīdzekļu numura zīmes;

                           g)

                           banknotes (reģistrētas naudaszīmes);

                           h)

                           nozagti, piesavināti vai pazuduši vērtspapīri un maksāšanas līdzekļi kā čeki, kredītkartes, obligācijas un akcijas.”

               8)

               Konvencijas 101. panta 1. punkta beigās pievieno šādu teikumu:
               “Tomēr piekļuve Šengenas Informācijas sistēmā iekļautajiem datiem un tiesības tieši meklēt šos datus var būt arī valstu tiesu iestādēm, cita starpā tām, kas ir atbildīgas par valsts apsūdzības celšanu krimināllietās un tiesas izmeklēšanu pirms apsūdzības izvirzīšanas, veicot valsts tiesību aktos noteiktos uzdevumus.”

               9)

               Iekļauj šādus pantus:
               “101.A pants
               1.   Eiropas Policijas birojam (Eiropolam) savu pilnvaru robežās un par saviem līdzekļiem ir tiesības piekļūt un tieši meklēt datus, kas iekļauti Šengenas Informācijas sistēmā saskaņā ar 95., 99. un 100. pantu.
               2.   Eiropols var meklēt tikai tos datus, kas ir vajadzīgi tā uzdevumu veikšanai.
               3.   Ja Eiropola pārbaude Šengenas Informācijas sistēmā atklāj brīdinājuma ziņojumu, Eiropols pa Eiropola Konvencijā noteiktajiem kanāliem informē dalībvalsti, kas ir ziņojusi.
               4.   Šengenas Informācijas sistēmā meklēšanā iegūtā informācija var tikt izmantota ar attiecīgās dalībvalsts piekrišanu. Ja dalībvalsts sniedz savu piekrišanu izmantot šādu informāciju, tās apstrādi reglamentē Eiropola Konvencija. Eiropolam ir tiesības sniegt šādu informāciju trešām valstīm un trešām institūcijām tikai ar attiecīgās dalībvalsts piekrišanu.
               5.   Eiropols attiecīgajai dalībvalstij var lūgt papildinformāciju saskaņā ar noteikumiem, kas paredzēti Eiropola Konvencijā.
               6.   Eiropols:

                           a)

                           reģistrē katru sevis veikto meklēšanu saskaņā ar noteikumiem, kas paredzēti 103. pantā;

                           b)

                           neskarot 4. un 5. pantu, nepiesaista Šengenas Informācijas sistēmas daļas un nepārsūta tur iekļautos datus, kuriem tam ir piekļuve, nevienai datorsistēmai datu vākšanai un apstrādei, kas darbojas Eiropola pakļautībā vai Eiropolā, kā arī neveic nekādu Šengenas Informācijas sistēmu daļu lejupielādi vai cita veida kopēšanu;

                           c)

                           tiesības piekļūt Šengenas Informācijas sistēmā ievadītajiem datiem ierobežotā kārtā sniedz tikai īpaši sertificētiem Eiropola darbiniekiem;

                           d)

                           pieņem un piemēro pasākumus, kas paredzēti 118. pantā;

                           e)

                           sniedz iespēju Apvienotajai uzraudzības iestādei, kas izveidota ar Eiropola Konvencijas 24. pantu, pārbaudīt Eiropola darbību, tam izmantojot tiesības piekļūt un meklēt datus, kas ievadīti Šengenas Informācijas sistēmā.

                     101.B pants
               1.   Eurojust valstu locekļiem un viņu asistentiem ir tiesības piekļūt un meklēt datus Šengenas Informācijas sistēmā saskaņā ar 95. un 98. pantu.
               2.   Eurojust valstu locekļi un viņu asistenti var meklēt tikai tos datus, kas vajadzīgi viņu uzdevumu veikšanai.
               3.   Ja Eurojust valsts locekļa veikta pārbaude Šengenas Informācijas sistēmā atklāj brīdinājuma ziņojumu, viņš informē dalībvalsti, kas ir ziņojusi. Šādas meklēšanas rezultātā iegūta informācija var tikt paziņota trešām valstīm un trešām institūcijām ar tās dalībvalsts piekrišanu, kas ir ziņojusi.
               4.   Nekas šajā pantā netiek interpretēts tā, lai ietekmētu Padomes lēmumu, ar kuru ir izveidots Eurojust, par datu aizsardzību un Eurojust valstu locekļu un viņu asistentu atbildību par neatļautu vai nepareizu šādu datu apstrādi, vai lai ietekmētu Apvienotās uzraudzības iestādes, kas izveidota saskaņā ar minētā lēmuma 23. pantu, pilnvaras.
               5.   Katra Eurojust valsts locekļa vai asistenta veikta meklēšana tiek reģistrēta saskaņā ar 103. panta noteikumiem, un katra to datu, kam viņi ir piekļuvuši, izmantošana tiek reģistrēta.
               6.   Nekādas Šengenas Informācijas sistēmas daļas netiek piesaistītas, un tajā iekļautie dati, kuriem ir piekļuve valstu locekļiem un viņu asistentiem, netiek pārsūtīta nevienai datorsistēmai datu vākšanai un apstrādei Eirojust pakļautībā vai Eirojust iestādē, kā arī nekādas Šengenas Informācijas sistēmas daļas netiek lejuplādētas.
               7.   Piekļuve Šengenas Informācijas sistēmas iekļautajiem datiem tiek ierobežotā kārtā sniegta tikai valstu locekļiem un viņu asistentiem un netiek paplašināta līdz Eurojust personāla apjomam.
               8.   Pieņem un piemēro 118. pantā paredzētos pasākumus.”

               10)

               Konvencijas 103. pantu aizstāj ar šādu pantu:
               “103. pants
               Katra dalībvalsts nodrošina to, ka iestāde, kas atbild par datu kartotēku, katru personas datu pārsūtīšanu reģistrē Šengenas Informācijas sistēmas valsts nodaļā, lai pārbaudītu, vai meklēšana ir vai nav atļauta. Ierakstu lieto vienīgi šādā nolūkā un dzēš agrākais pēc gada un vēlākais pēc trīs gadiem.”

               11)

               Iekļauj šādu pantu:
               “112.A pants
               1.   Personas dati, kas glabājas to iestāžu datnēs, kas minētas 92. panta 4. punktā, informācijas apmaiņas rezultātā saskaņā ar šo punktu, glabā tik ilgi, cik vajadzīgs, lai sasniegtu mērķi, kura dēļ tie piesūtīti. Jebkurā gadījumā tos dzēš vēlākais vienu gadu pēc tam, kad brīdinājuma ziņojums vai ziņojumi par attiecīgo personu vai priekšmetu ir dzēsti no Šengenas Informācijas sistēmas.
               2.   Šā panta 1. punkts neskar dalībvalsts tiesības valsts datnēs glabāt datus, kas attiecas uz konkrētu brīdinājuma ziņojumu, kurus šī dalībvalsts ir sniegusi, vai kas attiecas uz ziņojumu, saistībā ar kuru tās teritorijā ir veikta rīcība. Periodu, kura laikā šādus datus šādās datnēs drīkst glabāt, nosaka attiecīgās valsts tiesību akti.”

               12)

               Konvencijas 113. panta 1. punktu aizstāj ar šādu punktu:
               “1.   Citi dati, kas nav minēti 112. pantā, tiek glabāti, ilgākais, 10 gadus, bet dati par 99. panta 1. punktā minētajiem priekšmetiem tiek glabāti, ilgākais, piecus gadus.”

               13)

               Iekļauj šādu pantu:
               “113.A pants
               1.   Cita veida datus, nevis personas datus, kas glabājas to iestāžu datnēs, kas minētas 92. panta 4. punktā, informācijas apmaiņas rezultātā saskaņā ar šo punktu, glabā tik ilgi, cik vajadzīgs, lai sasniegtu mērķi, kura dēļ tie piesūtīti. Jebkurā gadījumā tos dzēš vēlākais vienu gadu pēc tam, kad brīdinājuma ziņojums vai ziņojumi par attiecīgo personu vai priekšmetu ir dzēsti no Šengenas Informācijas sistēmas.
               2.   Šā panta 1. punkts neskar dalībvalsts tiesības valsts datnēs glabāt datus, kas attiecas uz konkrētu brīdinājuma ziņojumu, kurus šī dalībvalsts ir sniegusi, vai kas attiecas uz brīdinājuma ziņojumu, saistībā ar kuru tās teritorijā ir veikta rīcība. Periodu, kura laikā šādus datus šādās datnēs drīkst glabāt, nosaka attiecīgās valsts tiesību akti.”

         2. pants
   1.   Šā lēmuma 1. panta 1., 5. un 8. punkts stājas spēkā 90 dienas pēc lēmuma publicēšanas Eiropas Savienības Oficiālajā Vēstnesī.
   2.   Šā lēmuma 1. panta 11. un 13. punkts stājas spēkā 180 dienas pēc lēmuma publicēšanas Eiropas Savienības Oficiālajā Vēstnesī.
   3.   Šā lēmuma 1. panta 1., 5., 8., 11. un 13. punkts stājas spēkā attiecībā uz Islandi un Norvēģiju 270 diena pēc lēmuma publicēšanas Eiropas Savienības Oficiālajā Vēstnesī.
   4.   Šā lēmuma 1. panta 2., 3., 4., 6., 7., 9., 10. un 12. punkts stājas spēkā dienā, ko nosaka Padome ar vienprātīgu lēmumu, tiklīdz ir izpildīti nepieciešamie priekšnosacījumi.
   Padome var izlemt noteikt dažādus datumus, kad spēkā stājas:

               —

               1. panta 2., 4. un 6. punkts,

               —

               1. panta 3. punkts,

               —

               1. panta 7. punkts,

               —

               1. panta 9. punkts, jaunais 101.A pants,

               —

               1. panta 9. punkts, jaunais 101.B pants,

               —

               1. panta 12. punkts.

         5.   Jebkāds Padomes lēmums saskaņā ar 4. punktu tiek publicēts Eiropas Kopienu Oficiālajā Vēstnesī.

      Briselē, 2005. gada 24. februārī

            Padomes vārdā —

            priekšsēdētājs

         N. SCHMIT

      (1)  OV C 160, 4.7.2002., 7. lpp.

      (2)  OV C 31 E, 5.2.2004., 122. lpp.

      (3)  OV L 239, 22.9.2000., 19. lpp.

      (4)  OV L 176, 10.7.1999., 31. lpp.

      (5)  OV L 131, 1.6.2000., 43. lpp.

      (6)  OV L 64, 7.3.2002., 20. lpp.


title: 2014/354/Euratom: Padomes Lēmums ( 2014. gada 12. jūnijs ), ar ko ieceļ Zinātnes un tehnikas komitejas locekli

text:
               14.6.2014

               LV

               Eiropas Savienības Oficiālais Vēstnesis

               L 175/31

         PADOMES LĒMUMS
   (2014. gada 12. jūnijs),
   ar ko ieceļ Zinātnes un tehnikas komitejas locekli

      (2014/354/Euratom)

   EIROPAS SAVIENĪBAS PADOME,
   ņemot vērā Eiropas Atomenerģijas kopienas dibināšanas līgumu un jo īpaši tā 134. pantu,
   ņemot vērā Eiropas Komisijas atzinumu,
   tā kā:

               (1)

               Padome ar Lēmumu 2013/412/Euratom (1) iecēla Zinātnes un tehnikas komitejas (“komiteja”) locekļus laikposmam no 2013. gada 25. jūlija līdz 2018. gada 24. jūlijam.

               (2)

               Sakarā ar Edouard SINNER kunga atkāpšanos ir atbrīvojusies komitejas locekļa amata vieta. Tāpēc būtu jāieceļ jauns loceklis uz atlikušo Edouard SINNER kunga pilnvaru termiņu,

         IR PIEŅĒMUSI ŠO LĒMUMU.
   1. pants
   Ar šo Roland ZEYEN kungs tiek iecelts par Zinātnes un tehnikas komitejas locekli līdz 2018. gada 24. jūlijam.
   2. pants
   Šis lēmums stājas spēkā tā pieņemšanas dienā.

      Luksemburgā, 2014. gada 12. jūnijā

            Padomes vārdā –

            priekšsēdētājs

         Y. MANIATIS

      (1)  Padomes Lēmums 2013/412/Euratom (2013. gada 22. jūlijs), ar ko atjauno Zinātnes un tehnikas komitejas locekļu sastāvu un atceļ 2012. gada 13. novembra Lēmumu, ar ko ieceļ amatā Zinātnes un tehnikas komitejas locekļus (OV L 205, 1.8.2013., 11. lpp.).


title: 2008/580/EK: Padomes Lēmums ( 2008. gada 23. jūnijs ), ar ko Eiropas Investīciju bankai piešķir Kopienas garantiju zaudējumiem attiecībā uz aizdevumiem projektiem ārpus Kopienas (kaimiņvalstīs dienvidaustrumos, Vidusjūras valstīs, Latīņamerikā un Āzijā, un Dienvidāfrikas Republikā) (kodificēta versija) (Kodificēta versija)

text:
               15.7.2008

               LV

               Eiropas Savienības Oficiālais Vēstnesis

               L 186/30

      PADOMES LĒMUMS

   (2008. gada 23. jūnijs),
   ar ko Eiropas Investīciju bankai piešķir Kopienas garantiju zaudējumiem attiecībā uz aizdevumiem projektiem ārpus Kopienas (kaimiņvalstīs dienvidaustrumos, Vidusjūras valstīs, Latīņamerikā un Āzijā, un Dienvidāfrikas Republikā) (kodificēta versija)
   (Kodificēta versija)
   (2008/580/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 181.A pantu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Padomes Lēmums 2000/24/EK (1999. gada 22. decembris), ar ko Eiropas Investīciju bankai piešķir Kopienas garantiju zaudējumiem attiecībā uz aizdevumiem projektiem ārpus Kopienas (Centrāleiropā un Austrumeiropā, Vidusjūras valstīs, Latīņamerikā un Āzijā, un Dienvidāfrikas Republikā) (2), ir vairākas reizes būtiski grozīts (3). Skaidrības un praktisku iemeslu dēļ minētais lēmums būtu jākodificē.

               (2)

               Eiropadomes sanāksme Madridē 1995. gada 15. un 16. decembrī apstiprināja, ka Eiropas Investīciju banka, turpmāk “EIB”, ir svarīgs Kopienas un Latīņamerikas sadarbības instruments, un aicināja EIB intensificēt savu darbību reģionā. Šajos projektos ir ieinteresēta gan Kopiena, gan attiecīgās valstis.

               (3)

               Eiropadomes sanāksme Florencē 1996. gada 21. un 22. jūnijā apsveica Āzijas un Eiropas augstākā līmeņa sanāksmes rezultātus, kas ir iezīmējuši pavērsienu abu kontinentu attiecībās.

               (4)

               Eiropadomes sanāksme Amsterdamā 1997. gada 16. un 17. jūnijā apsveica Valetā, Maltā, 1997. gada 15. un 16. aprīlī noturētajā Otrajā Eiropas un Vidusjūras valstu konferencē pieņemtos secinājumus un vēlreiz apstiprināja Barselonā 1995. gadā pieņemtos principus un mērķus.

               (5)

               Eiropadome sanāksmē Luksemburgā 1997. gada 12. un 13. decembrī sāka paplašināšanās procesu ar Centrāleiropas un Austrumeiropas valstīm un Kipru.

               (6)

               Eiropadome sanāksmē Kārdifā 1998. gada 15. un 16. jūnijā apsveica pūles, ko Dienvidāfrikas Republika ir pielikusi, lai modernizētu ekonomiku un to integrētu pasaules tirdzniecības sistēmā.

               (7)

               EIB beidz pašreizējās aizdevumu programmas Centrāleiropai un Austrumeiropai, Vidusjūras valstīm, Latīņamerikai un Āzijai, un Dienvidāfrikas Republikai saskaņā ar Lēmumu 97/256/EK (4), kā arī kreditēšanu, ko reglamentē Protokols par finanšu sadarbību ar Bijušo Dienvidslāvijas Maķedonijas Republiku, saskaņā ar Lēmumu 98/348/EK (5).

               (8)

               Padome ir aicinājusi EIB sākt darbības Bosnijā un Hercegovinā. Šīs darbības ir turpinātas pēc labvēlīga ziņojuma (6), kas ir sagatavots, kā noteikts Padomes Lēmumā 98/729/EK (7).

               (9)

               Kaut arī Bosnija un Hercegovina un Bijusī Dienvidslāvijas Maķedonijas Republika kopš Lēmuma 97/256/EK pieņemšanas ir ietverta Centrāleiropas un Austrumeiropas reģionā, būtu jāpalielina kopējais aizdevumu apjoms, ko EIB piešķir kandidātvalstīm šajā reģionā, ņemot vērā, cik svarīga ir pirmspievienošanās finanšu palīdzība, ko EIB plāno izveidot projektu kreditēšanai šajās valstīs bez Kopienas budžeta vai dalībvalstu garantijām.

               (10)

               Šajos apstākļos EIB būtu jānodrošina, lai tās garantētā kreditēšana Centrāleiropas un Austrumeiropas pilnvarojuma robežās jo īpaši finansētu projektus tajās valstīs, kurām ir mazāk finansēšanai no pirmspievienošanās finanšu palīdzības piemērotu projektu, vai projektus valstīs, kas nav kandidātvalstis.

               (11)

               Sadarbības līgumi starp Eiropas Kopienu un Nepālu, starp Eiropas Kopienu un Laosas Tautas Demokrātisko Republiku un starp Eiropas Kopienu un Jemenu attiecīgi ir stājušies spēkā 1996. gada 1. jūnijā, 1997. gada 1. decembrī un 1998. gada 1. jūlijā. Sadarbības līgums starp Eiropas Kopienu un Dienvidkoreju tika parakstīts 1996. gada 28. oktobrī. Nepālai, Jemenai, Laosai un Dienvidkorejai būtu jākļūst par EIB finansējuma saņēmējām saskaņā ar EIB pilnvarojumu attiecībā uz Āziju un Latīņameriku.

               (12)

               Ir lietderīgi aizdevumu programmās izdarīt dažus uzlabojumus attiecībā uz ilgumu un ietvertajām valstīm. Ir lietderīgi pielāgot vispārējo garantijas likmi un aizdevumu daļu, kurai EIB ir uzaicināta segt komercrisku ar garantijām, kas nav valdības garantijas.

               (13)

               Padome aicina EIB turpināt darbības šajās valstīs veicamo ieguldījumu projektu atbalstīšanā, piedāvājot EIB šajā lēmumā paredzēto garantiju.

               (14)

               Komisija 1996. gada jūnijā, vienojoties ar EIB, ir Padomei iesniegusi priekšlikumu par jaunu garantiju sistēmu EIB kreditēšanai trešās valstīs.

               (15)

               Padome 1996. gada 2. decembrī ir apstiprinājusi secinājumus par jauniem garantiju noteikumiem attiecībā uz EIB kreditēšanu trešās valstīs, saskaņā ar kuriem ir apstiprināts vispārējās garantijas princips bez atšķirībām starp reģioniem un projektiem un ir pieņemta riska sadales sistēma. Saskaņā ar pašreizējo riska sadales sistēmu budžeta garantijām būtu jāsedz politiskais risks, kas rodas no valūtas pārvedumu pārtraukumiem, atsavināšanas, kara vai pilsoņu nemieriem un tiesiskuma neievērošanas tādos gadījumos, kad trešās valsts valdība vai citas iestādes lauž atsevišķus līgumus.

               (16)

               Saskaņā ar riska sadales sistēmu EIB būtu jānodrošinās pret komercriskiem, izmantojot nesuverēnu trešo personu galvojumu vai jebkuru citu garantiju vai nodrošinājumu, kā arī izvērtējot debitora finansiālās iespējas saskaņā ar tās parastajiem kritērijiem.

               (17)

               Garantiju noteikumiem nebūtu jāietekmē EIB lieliskais kredītstāvoklis.

               (18)

               Ar Padomes Regulu (EK, Euratom) Nr. 1149/1999 (8) ir pārskatīts ar Padomes Regulu (EK, Euratom) Nr. 2728/94 (9) izveidotā Aizdevumu garantijas fonda plānotais apjoms un iemaksu likme.

               (19)

               Finanšu plāns laikposmam no 2000. līdz 2006. gadam saskaņā ar 1999. gada 6. maija starpiestāžu nolīgumu starp Eiropas Parlamentu, Padomi un Komisiju par budžeta disciplīnu un budžeta procedūras uzlabošanu (10) paredz aizdevumu garantijas rezerves maksimālo apmēru Kopienas budžetā EUR 200 miljoni gadā (atbilstīgi 1999. gada cenām).

               (20)

               EIB finansējums trešās valstīs, kurām uz to ir tiesības, būtu jāpārvalda saskaņā ar parastajiem EIB kritērijiem un kārtību, ietverot piemērotus kontroles pasākumus, kā arī attiecīgus noteikumus un kārtību attiecībā uz Revīzijas palātu un Eiropas Biroju krāpšanas apkarošanai, tā, lai atbalstītu Kopienas politiku un veicinātu saskaņošanu ar citiem Kopienas finanšu instrumentiem. EIB un Komisija regulāri apspriežas, lai nodrošinātu prioritāšu un darbību saskaņošanu minētajās valstīs un novērtētu progresu attiecīgo Kopienas politikas mērķu sasniegšanā. Par darbības mērķu noteikšanu, to regulāru pārskatīšanu un par to sasniegšanas novērtējumu atbild EIB Direktoru padome. Jo īpaši EIB finansējumam kandidātvalstīs būtu jāatspoguļo prioritātes, kas noteiktas pievienošanās partnerībās starp Kopienu un minētajām valstīm. Tādējādi EIB kreditēšanas pārskatāmība saskaņā ar šo lēmumu būtu ievērojami jāuzlabo. Tādēļ Komisija ir ziņojusi par Lēmuma 2000/24/EK piemērošanu (11).

               (21)

               Ciešai sadarbībai starp EIB un Komisiju būtu jānodrošina konsekvence un sinerģija ar Eiropas Savienības ģeogrāfiskās sadarbības programmām, kā arī jānodrošina tas, ka EIB aizdevumu finansētās aktivitātes papildina un stiprina Eiropas Savienības politiku šajos reģionos.

               (22)

               Kopienas garantija, kas attiecas uz īpašu finanšu palīdzību zemestrīcē cietušajiem Turcijā saskaņā ar Padomes Lēmumu 1999/786/EK (12), turpina būt par vispārējās garantijas paplašinājumu saskaņā ar šo lēmumu.

               (23)

               EIB un Komisijai būtu jānosaka šīs garantijas piešķiršanas kārtība,

         IR NOLĒMUSI ŠĀDI.
   1. pants
   1.   Kopiena piešķir Eiropas Investīciju bankai (EIB) vispārējo garantiju attiecībā uz visiem maksājumiem, ko EIB nav saņēmusi, bet kas tai pienākas attiecībā uz kredītiem, kuri piešķirti saskaņā ar tās parastajiem kritērijiem un ar kuriem atbalsta attiecīgos Kopienas ārējās politikas mērķus par ieguldījumu projektiem, ko veic kaimiņvalstīs dienvidaustrumos, Vidusjūras valstīs, Latīņamerikā un Āzijā, un Dienvidāfrikas Republikā.
   Šo garantiju ierobežo ar 65 % no piešķirto kredītu kopsummas un visām saistītajām summām. Piešķirto kredītu kopējais maksimālais apmērs ir vienāds ar EUR 19 460 miljoni, kas sadalīti šādi:

               —

               kaimiņiem dienvidaustrumos:
               EUR 9 185 miljoni,

               —

               Vidusjūras valstīm:
               EUR 6 520 miljoni,

               —

               Latīņamerikai un Āzijai:
               EUR 2 480 miljoni,

               —

               Dienvidāfrikas Republikai:
               EUR 825 miljoni,

               —

               īpašajai rīcībai, ar ko atbalsta EK un Turcijas Muitas savienības konsolidāciju un intensifikāciju:
               EUR 450 miljoni;

         un to var izmantot vēlākais līdz 2007. gada 31. janvārim. Ņem vērā jau piešķirtos kredītus, un tos atskaita no reģionālā maksimālā kredītu apmēra.
   Komisija sniedz ziņojumu par šā lēmuma piemērošanu sešus mēnešus pirms jaunu pievienošanās līgumu stāšanās spēkā un vajadzības gadījumā sniedz priekšlikumus par šā lēmuma grozījumiem. Padome apspriež priekšlikumus un pieņem par tiem lēmumus, ko piemēro no jaunu pievienošanās līgumu spēkā stāšanās dienas.
   Ja, kreditēšanas garantijas laikposmam beidzoties 2007. gada 31. janvārī, EIB piešķirtie aizdevumi nav sasnieguši otrajā daļā minēto kopējo maksimālo lielumu, šo laikposmu automātiski pagarina par sešiem mēnešiem.
   2.   Valstis, uz kurām attiecas 1. punkts, ir:

               —

               kaimiņi dienvidaustrumos: Albānija, Bosnija un Hercegovina, Bijusī Dienvidslāvijas Maķedonijas Republika, Horvātija, Serbija, Melnkalne un Turcija,

               —

               Vidusjūras valstis: Alžīrija, Ēģipte, Izraēla, Jordānija, Libāna, Maroka, Sīrija, Tunisija un Gazas Rietumkrasts,

               —

               Latīņamerika: Argentīna, Bolīvija, Brazīlija, Čīle, Kolumbija, Kostarika, Ekvadora, Salvadora, Gvatemala, Hondurasa, Meksika, Nikaragva, Panama, Paragvaja, Peru, Urugvaja un Venecuēla,

               —

               Āzija: Bangladeša, Bruneja, Ķīna, Indija, Indonēzija, Laosa, Makao, Malaizija, Maldīvu salas, Mongolija, Nepāla, Pakistāna, Filipīnas, Singapūra, Dienvidkoreja, Šrilanka, Taizeme, Vjetnama un Jemena,

               —

               Dienvidāfrikas Republika.

         3.   EIB ir uzaicināta censties, lai komercrisks kreditēšanai saskaņā ar šo lēmumu par 30 % būtu segts ar garantijām, kas nav valdības garantijas, un, cik iespējams, pamatotos uz atsevišķu reģiona pilnvarojumu. Šos procentus, kur vien iespējams, palielina, ciktāl ļauj tirgus.
   2. pants
   Komisija katru gadu informē Eiropas Parlamentu un Padomi par aizdevumu darbībām un par riska sadalē, kas paredzēta 1. panta 3. punktā, sasniegto progresu un vienlaikus iesniedz vērtējumu par sistēmas darbību un saskaņošanu starp finanšu iestādēm, kuras darbojas šajā jomā. Informācijā, ko Eiropas Parlamentam un Padomei iesniedz Komisija, ietver šim lēmumam atbilstīgas kreditēšanas ieguldījuma novērtējumu Kopienas attiecīgo ārpolitikas mērķu sasniegšanā, ņemot vērā darbības mērķus un attiecīgos to sasniegšanas vērtējumus, ko šim lēmumam atbilstīgām kreditēšanām nosaka EIB.
   Pirmajā daļā minētajiem nolūkiem EIB nodod Komisijai attiecīgo informāciju.
   3. pants
   EIB un Komisija pieņem nosacījumus, ar kuriem ir jādod garantija.
   4. pants
   Lēmumu 2000/24/EK, kas grozīts ar I pielikumā uzskaitītajiem lēmumiem, atceļ.
   Atsauces uz atcelto lēmumu uzskata par atsaucēm uz šo lēmumu un lasa saskaņā ar atbilstības tabulu II pielikumā.
   5. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

      Luksemburgā, 2008. gada 23. jūnijā

            Padomes vārdā —

            priekšsēdētājs

         I. JARC

      (1)  2007. gada 19. jūnija Atzinums (Oficiālajā Vēstnesī vēl nav publicēts).

      (2)  OV L 9, 13.1.2000., 24. lpp. Lēmumā jaunākie grozījumi izdarīti ar Lēmumu 2006/174/EK (OV L 62, 3.3.2006., 26. lpp.).

      (3)  Sk. I pielikumu.

      (4)  Padomes Lēmums 97/256/EK (1997. gada 14. aprīlis), ar ko Eiropas Investīciju bankai piešķir Kopienas garantiju zaudējumiem attiecībā uz aizdevumiem projektiem ārpus Kopienas (Centrāleiropas un Austrumeiropas valstīs, Vidusjūras reģiona valstīs, Latīņamerikas un Āzijas valstīs, Dienvidāfrikā, Bijušajā Dienvidslāvijas Maķedonijas Republikā un Bosnijā un Hercegovinā) (OV L 102, 19.4.1997., 33. lpp.). Lēmumā jaunākie grozījumi izdarīti ar Regulu (EK) Nr. 2666/2000 (OV L 306, 7.12.2000., 1. lpp.).

      (5)  Padomes Lēmums 98/348/EK (1998. gada 19. maijs), ar ko Eiropas Investīciju bankai piešķir Kopienas garantiju zaudējumiem attiecībā uz aizdevumiem projektiem Bijušajā Dienvidslāvijas Maķedonijas Republikā (OV L 155, 29.5.1998., 53. lpp.).

      (6)  COM(2000) 115, galīgā redakcija (Komisijas ziņojums Padomei un Eiropas Parlamentam saistībā ar Padomes Lēmumu 98/729/EK (1998. gada 14. decembris), ar ko groza Lēmumu 97/256/EK, lai paplašinātu Kopienas garantiju zaudējumiem attiecībā uz aizdevumiem projektiem Bosnijā un Hercegovinā).

      (7)  OV L 346, 22.12.1998., 54. lpp.

      (8)  OV L 139, 2.6.1999., 1. lpp.

      (9)  OV L 293, 12.11.1994., 1. lpp. Regulā jaunākie grozījumi izdarīti ar Regulu (EK, Euratom) Nr. 89/2007 (OV L 22, 31.1.2007., 1. lpp.).

      (10)  OV C 172, 18.6.1999., 1. lpp.

      (11)  COM(2006) 323, galīgā redakcija (Komisijas ziņojums Eiropas Parlamentam un Padomei par darbībām, kas veiktas saskaņā ar EIB ārējo aizdevumu mandātiem un nākotnes perspektīvu, ar 1. pielikumu: SEC(2006) 789, un 2. pielikumu: SEC(2006) 790).

      (12)  OV L 308, 3.12.1999., 35. lpp.

      I PIELIKUMS
      Atceltais lēmums ar turpmākiem grozījumiem

                  Padomes Lēmums 2000/24/EK

                  (OV L 9, 13.1.2000., 24. lpp.)

                  Padomes Lēmums 2000/688/EK

                  (OV L 285, 10.11.2000., 20. lpp.)

                  Padomes Lēmums 2000/788/EK

                  (OV L 314, 14.12.2000., 27. lpp.)

                  Padomes Lēmums 2001/778/EK

                  (OV L 292, 9.11.2001., 43. lpp.)

                  Padomes Lēmums 2005/47/EK

                  (OV L 21, 25.1.2005., 9. lpp.)

                  Padomes Lēmums 2006/174/EK

                  (OV L 62, 3.3.2006., 26. lpp.)

      II PIELIKUMS
      Atbilstības tabula

                  Lēmums 2002/24/EK

                  Šis lēmums

                  1. pants

                  1. pants

                  2. pants, pirmā un otrā daļa

                  2. pants, pirmā un otrā daļa

                  2. pants, trešā daļa

                  —

                  3. pants

                  3. pants

                  —

                  4. pants

                  4. pants

                  5. pants

                  —

                  I pielikums

                  —

                  II pielikums


title: Padomes Lēmums (ES) 2017/657 (2017. gada 3. aprīlis) par to, lai Eiropas Savienības vārdā noslēgtu Nolīgumu starp Eiropas Savienību un Lihtenšteinas Firstisti par papildu noteikumiem 2014.–2020. gada laikposmam saistībā ar finansiāla atbalsta instrumentu ārējām robežām un vīzām, kas ir daļa no Iekšējās drošības fonda

text:
               7.4.2017

               LV

               Eiropas Savienības Oficiālais Vēstnesis

               L 94/1

         PADOMES LĒMUMS (ES) 2017/657
   (2017. gada 3. aprīlis)
   par to, lai Eiropas Savienības vārdā noslēgtu Nolīgumu starp Eiropas Savienību un Lihtenšteinas Firstisti par papildu noteikumiem 2014.–2020. gada laikposmam saistībā ar finansiāla atbalsta instrumentu ārējām robežām un vīzām, kas ir daļa no Iekšējās drošības fonda
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 77. panta 2. punktu un 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Saskaņā ar Padomes Lēmumu 2017/47 (2) Komisija 2016. gada 5. decembrī parakstīja Nolīgumu starp Eiropas Savienību un Lihtenšteinas Firstisti par papildu noteikumiem 2014.–2020. gada laikposmam saistībā ar finansiāla atbalsta instrumentu ārējām robežām un vīzām, kas ir daļa no Iekšējās drošības fonda (“nolīgums”), ņemot vērā tā noslēgšanu vēlāk.

               (2)

               Eiropas Parlamenta un Padomes Regulā (ES) Nr. 515/2014 (3) ir noteikts, ka valstis, kas asociētas Šengenas acquis īstenošanā, piemērošanā un pilnveidošanā, piedalās instrumentā saskaņā ar tā noteikumiem un tiek noslēgtas vienošanās par to finansiālajām iemaksām un papildu noteikumiem, kas nepieciešami šādai līdzdalībai, tostarp par noteikumiem, kas nodrošina Savienības finanšu interešu aizsardzību un Revīzijas palātas tiesības veikt revīziju.

               (3)

               Saskaņā ar 1. un 2. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā un Dānijai šis lēmums nav saistošs un nav jāpiemēro. Tā kā šis lēmums papildina Šengenas acquis, Dānija saskaņā ar minētā protokola 4. pantu sešu mēnešu laikā pēc tam, kad Padome būs pieņēmusi lēmumu par šo lēmumu, izlemj, vai ieviest to savos tiesību aktos.

               (4)

               Šis lēmums pilnveido tos Šengenas acquis noteikumus, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (4); tādēļ Apvienotā Karaliste nepiedalās šā lēmuma pieņemšanā un tas tai nav saistošs un nav jāpiemēro.

               (5)

               Šis lēmums pilnveido tos Šengenas acquis noteikumus, kuru īstenošanā Īrija nepiedalās saskaņā ar Padomes Lēmumu 2002/192/EK (5); tādēļ Īrija nepiedalās šā lēmuma pieņemšanā un tas tai nav saistošs un nav jāpiemēro.

               (6)

               Nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Lihtenšteinas Firstisti par papildu noteikumiem 2014.–2020. gada laikposmam saistībā ar finansiāla atbalsta instrumentu ārējām robežām un vīzām, kas ir daļa no Iekšējās drošības fonda (6).
   2. pants
   Padomes priekšsēdētājs Savienības vārdā sniedz nolīguma 19. panta 2. punktā paredzēto paziņojumu, lai paustu Eiropas Savienības piekrišanu uzņemties šā nolīguma saistības (7).
   3. pants
   Šis lēmums stājas spēkā tā pieņemšanas dienā.

      Luksemburgā, 2017. gada 3. aprīlī

            Padomes vārdā –

            priekšsēdētājs

         R. GALDES

      (1)  2017. gada 2. marta piekrišana.

      (2)  OL L 7, 12.1.2017., 2. lpp.

      (3)  Eiropas Parlamenta un Padomes Regula (ES) Nr. 515/2014 (2014. gada 16. aprīlis), ar ko kā daļu no Iekšējās drošības fonda izveido finansiāla atbalsta instrumentu ārējām robežām un vīzām un atceļ Lēmumu Nr. 574/2007/EK (OV L 150, 20.5.2014., 143. lpp.).

      (4)  Padomes Lēmums 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (OV L 131, 1.6.2000., 43. lpp.).

      (5)  Padomes Lēmums 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (OV L 64, 7.3.2002., 20. lpp.).

      (6)  Nolīgums ir publicēts OV L 7. 2017. gada 12. janvāra kopā ar lēmumu par parakstīšanu.

      (7)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.


title: 2012/259/ES: Eiropas Centrālās bankas Lēmums ( 2012. gada 26. aprīlis ), ar ko groza Lēmumu ECB/2011/8 par vides akreditācijas un veselības un drošības akreditācijas procedūrām euro banknošu ražošanai (ECB/2012/8)

text:
               15.5.2012

               LV

               Eiropas Savienības Oficiālais Vēstnesis

               L 126/14

         EIROPAS CENTRĀLĀS BANKAS LĒMUMS
   (2012. gada 26. aprīlis),
   ar ko groza Lēmumu ECB/2011/8 par vides akreditācijas un veselības un drošības akreditācijas procedūrām euro banknošu ražošanai
   (ECB/2012/8)
   (2012/259/ES)
   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 128. panta 1. punktu,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 16. pantu,
   ņemot vērā 2011. gada 21. jūnija Lēmumu ECB/2011/8 par vides akreditācijas un veselības un drošības akreditācijas procedūrām euro banknošu ražošanai (1) un jo īpaši tā 2. panta 3. punktu, 6. pantu un 8. pantu,
   tā kā:

               (1)

               Lēmuma ECB/2011/8 2. panta 3. punktā noteikto ECB Valdes kompetenci lemt par akreditāciju ECB Padome tai ir uzticējusi saskaņā ar Eiropas Centrālo banku sistēmas un Eiropas Centrālās bankas Statūtu 12.1. panta otro daļu.

               (2)

               Lēmumā ECB/2011/8 noteikto procedūru vides akreditācijas un veselības un drošības akreditācijas piešķiršanai un atjaunošanai jāgroza, lai varētu ātrāk izskatīt akreditācijas lūgumus, nodrošinot savlaicīgu akreditācijas piešķiršanu vai atjaunošanu, un atvieglotu Eiropas Centrālās bankas (ECB) Valdes administratīvo slogu.

               (3)

               Šajā nolūkā jāparedz iespēja ECB Valdei deleģēt tālāk kādam tās loceklim vai vairākiem tās locekļiem kompetenci pieņemt lēmumus, kas saistīti ar ikdienas akreditāciju. Šāda tālāka deleģēšana tomēr neattieksies uz kompetenci piešķirt atbrīvojumus, noraidīt akreditācijas lūgumus, apturēt vai atsaukt akreditāciju.

               (4)

               Tādēļ attiecīgi jāgroza Lēmums ECB/2011/8,

         IR PIEŅĒMUSI ŠO LĒMUMU.
   1. pants
   Grozījums
   Lēmuma ECB/2011/8 2. panta 3. punktu aizstāj ar šādu:

      “3.   ECB Valde ir kompetenta lemt par ražotāju vides akreditāciju un veselības un drošības akreditāciju, ņemot vērā Banknošu komitejas viedokli un par saviem lēmumiem informējot ECB Padomi. ECB Valde var nolemt deleģēt tālāk kādam tās loceklim vai vairākiem tās locekļiem pilnvaras piešķirt vai atjaunot vides akreditāciju un veselības un drošības akreditāciju saskaņā ar 6. pantu un 8. pantu.”

   2. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Frankfurtē pie Mainas, 2012. gada 26. aprīlī

            ECB prezidents

         Mario DRAGHI

      (1)  OV L 176, 5.7.2011., 52. lpp.


title: Eiropas Parlamenta Lēmums (ES) 2017/1635 (2017. gada 27. aprīlis) par Energoregulatoru sadarbības aģentūras 2015. finanšu gada pārskatu apstiprināšanu

text:
               29.9.2017

               LV

               Eiropas Savienības Oficiālais Vēstnesis

               L 252/165

         EIROPAS PARLAMENTA LĒMUMS (ES) 2017/1635
   (2017. gada 27. aprīlis)
   par Energoregulatoru sadarbības aģentūras 2015. finanšu gada pārskatu apstiprināšanu
   EIROPAS PARLAMENTS,

               —

               ņemot vērā Energoregulatoru sadarbības aģentūras 2015. finanšu gada galīgos pārskatus,

               —

               ņemot vērā Revīzijas palātas ziņojumu par Energoregulatoru sadarbības aģentūras 2015. finanšu gada pārskatiem ar Aģentūras atbildi (1),

               —

               ņemot vērā deklarāciju par pārskatu ticamību (2), kā arī par pakārtoto darījumu likumību un pareizību, kuru Revīzijas palāta sniegusi par 2015. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2017. gada 21. februāra ieteikumu par apstiprinājumu, ko sniedz Aģentūrai par 2015. finanšu gada budžeta izpildi (05873/2017 – C8-0075/2017),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2009. gada 13. jūlija Regulu (EK) Nr. 713/2009, ar ko izveido Energoregulatoru sadarbības aģentūru (4), un jo īpaši tās 24. pantu,

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (5), un jo īpaši tās 108. pantu,

               —

               ņemot vērā Reglamenta 94. pantu un IV pielikumu,

               —

               ņemot vērā Budžeta kontroles komitejas ziņojumu (A8-0147/2017),

               1.

               apstiprina Energoregulatoru sadarbības aģentūras 2015. finanšu gada pārskatus;

               2.

               uzdod priekšsēdētājam šo lēmumu nosūtīt Energoregulatoru sadarbības aģentūras direktoram, Padomei, Komisijai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Antonio TAJANI

            Ģenerālsekretārs

         Klaus WELLE

      (1)  OV C 449, 1.12.2016., 17. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 211, 14.8.2009., 1. lpp.

      (5)  OV L 328, 7.12.2013., 42. lpp.


title: 2011/502/ES: Komisijas Lēmums ( 2011. gada 10. augusts ), ar ko izveido ekspertu grupu jautājumos par cilvēku tirdzniecību un atceļ Lēmumu 2007/675/EK

text:
               12.8.2011

               LV

               Eiropas Savienības Oficiālais Vēstnesis

               L 207/14

         KOMISIJAS LĒMUMS
   (2011. gada 10. augusts),
   ar ko izveido ekspertu grupu jautājumos par cilvēku tirdzniecību un atceļ Lēmumu 2007/675/EK
   (2011/502/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:

               (1)

               Līguma 67. panta 3. punktā tika noteikts Eiropas Savienības uzdevums nodrošināt augsta līmeņa drošību brīvības, drošības un tiesiskuma telpā. Šis mērķis jāsasniedz, novēršot un apkarojot organizēto un cita veida noziedzību, tostarp cilvēku tirdzniecību un noziegumus pret bērniem.

               (2)

               Saskaņā ar Eiropas Savienības Pamattiesību hartas 5. panta 3. punktu cilvēku tirdzniecība ir aizliegta.

               (3)

               Cilvēku tirdzniecība, kā tas noteikts Eiropas Parlamenta un Padomes 2011. gada 5. aprīļa Direktīvā 2011/36/ES par cilvēku tirdzniecības novēršanu un apkarošanu un cietušo aizsardzību, un ar kuru aizstāj Padomes Pamatlēmumu 2002/629/TI (1), ir smags noziegums, kas ietver cilvēka pamattiesību un cilvēka cieņas pārkāpumus un kura apkarošanā nepieciešama daudznozaru pieeja, kas vērstos pret visu tirdzniecības ķēdi, kas ietver gan izcelsmes, gan tranzīta, gan galamērķa valstis.

               (4)

               Ar Lēmumu 2003/209/EK (2) Komisija 2003. gada 25. martā nolēma izveidot padomdevēju grupu “Ekspertu grupa jautājumos par cilvēku tirdzniecību”. Ar Lēmumu 2007/675/EK (3) Komisija atcēla 2003. gada 25. marta lēmumu un izveidoja jaunu padomdevēju grupu “Ekspertu grupa jautājumos par cilvēku tirdzniecību”, kas ir sniegusi ievērojamu ieguldījumu cilvēku tirdzniecības novēršanā un apkarošanā, kā arī ļāvusi Komisijai apkopot viedokļus par iniciatīvām saistībā ar cilvēku tirdzniecības apkarošanu. Pēc tam, kad būs beidzies Lēmuma 2007/675/EK trīs gadu darbības termiņš, tas būs jāatceļ un jāaizstāj.

               (5)

               Ņemot vērā vērtīgo darbu, ko kopš 2003. gada veikušas abas ekspertu grupas un kas Komisijai ir ļāvis turpmāk izstrādāt politiku šajā jomā, kā arī cilvēku tirdzniecības apkarošanas politikas pieaugošo nozīmi pasaules mērogā, ekspertu grupa būs nepieciešama arī turpmāk.

               (6)

               Jaunajai ekspertu grupai būtu jāturpina konsultēt Komisiju, ņemot vērā nesenos notikumus ES līmenī. Tie ietver Direktīvas 2011/36/ES pieņemšanu; ES koordinatora cilvēku tirdzniecības apkarošanas jomā iecelšanu amatā; 2009. gada 30. novembra rīcības dokumentu par ES ārējas dimensijas stiprināšanu cīņā pret cilvēku tirdzniecību.

               (7)

               Grupā vajadzētu būt 15 dalībniekiem, kuriem ir plašas zināšanas visos ar cilvēku tirdzniecības apkarošanas politiku saistītajos aspektos, kā arī būtu jānodrošina samērīga pārstāvniecība institucionālās struktūras un ģeogrāfisko reģionu ziņā.

               (8)

               Būtu jāizstrādā noteikumi par grupas dalībnieku veiktu informācijas izpaušanu.

               (9)

               Grupas dalībnieku personas dati būtu jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (4).

               (10)

               Grupas dalībnieku pilnvaru termiņam vajadzētu būt četri gadi, un tam vajadzētu būt pagarināmam.

               (11)

               Ir lietderīgi noteikt šā lēmuma piemērošanas periodu. Komisija pienācīgā laikā izskatīs piemērošanas termiņa pagarināšanas lietderību.

               (12)

               Būtu jāatceļ Lēmums 2007/675/EK,

         IR NOLĒMUSI ŠĀDI.
   1. pants
   Darbības joma
   Ar šo izveido ekspertu grupu jautājumos par cilvēku tirdzniecību, turpmāk “grupa”.
   2. pants
   Uzdevumi
   Grupas uzdevumi ir (5):

               a)

               konsultēt Komisiju jautājumos par cilvēku tirdzniecību un cietušo aizsardzību, piemērotos gadījumos un saskaņā ar Komisiju izdodot rakstiskus ziņojumus, kā arī nodrošinot saskanīgu pieeju šajā jautājumā;

               b)

               palīdzēt Komisijai novērtēt cilvēku tirdzniecības apkarošanas politikas jomas attīstību valstu, Eiropas un starptautiskajā līmenī;

               c)

               palīdzēt Komisijai identificēt un noteikt iespējamos pasākumus un darbības valstu, Eiropas un starptautiskā līmenī pret cilvēku tirdzniecību vērstās politikas jomās;

               d)

               nodrošināt diskusiju forumu jautājumos par cilvēku tirdzniecību un īstenot pieredzes apmaiņu.

         3. pants
   Apspriešanās
   Komisija var apspriesties ar grupu par jebkuru jautājumu saistībā ar cilvēku tirdzniecību.
   4. pants
   Dalībnieki un to iecelšana
   1.   Grupas sastāvā ir 15 dalībnieki.
   2.   Grupas dalībnieki ir personas ar zināšanām un pieredzi cīņā pret cilvēku tirdzniecību, tās novēršanā un cietušo aizsardzībā.
   3.   Grupas sastāvs atspoguļo nepieciešamo kompetenču līdzsvaru saistībā ar dažādiem cilvēku tirdzniecības veidiem, kā arī dažādiem iesaistītajiem aspektiem, piemēram, bet ne tikai, tādās jomās kā darbaspēks, veselības aprūpe, tiesībaizsardzība, migrācija, cietušo atbalsts, attīstības sadarbība, dzimums, bērni, pamattiesības un izglītība.
   4.   Grupas dalībniekiem jābūt Eiropas Savienības dalībvalstu pilsoņiem vai, attiecīgā gadījumā, kandidātvalsts, potenciālās kandidātvalsts vai Eiropas Ekonomikas zonas valsts pilsoņiem.
   5.   Dalībniekus amatos ieceļ Iekšlietu ĢD ģenerāldirektors, izvēloties no tiem kandidātiem, kuri atsaukušies uz uzaicinājumu iesniegt pieteikumus (skatīt šā lēmuma pielikumu).
   6.   Pamatojoties uz uzaicinājumu iesniegt pieteikumus, kandidāti, kuri tika uzskatīti par piemērotiem grupas dalībniekiem, bet netika iecelti, ar viņu piekrišanu jāiekļauj rezerves sarakstā. Vajadzības gadījumā Komisija var izmantot rezerves sarakstu, ieceļot vai aizstājot dalībniekus.
   7.   Dalībniekus ieceļ amatā kā privātpersonas uz četru gadu termiņu. Dalībnieki pilda savus pienākumus līdz to aizstāšanai vai pilnvaru termiņa beigām. To pilnvaru laiku var atjaunot.
   8.   To dalībnieku vietā, kuri vairs nespēj pilnvērtīgi darboties grupā, atkāpjas no amata vai neatbilst šā panta vai Līguma 339. panta nosacījumiem, uz atlikušo pilnvaru laiku var iecelt citus dalībniekus.
   9.   Dalībnieki strādā neatkarīgi un sabiedrības interesēs.
   10.   Dalībnieku vārdus un uzvārdus publicē Komisijas ekspertu grupu un citu līdzīgu struktūru reģistrā (6), kā arī Iekšlietu ĢD tīmekļa vietnē.
   11.   Personas datus iegūst, apstrādā un publicē saskaņā ar Regulu (EK) Nr. 45/2001.
   5. pants
   Darbība
   1.   Grupu vada ES koordinators cilvēku tirdzniecības apkarošanas jomā.
   2.   Vienojoties ar Komisiju, var izveidot apakšgrupas īpašu jautājumu izskatīšanai atbilstoši grupas izstrādātajam darba uzdevumam. Šādas grupas izformē, tiklīdz to uzdevums ir izpildīts.
   3.   Priekšsēdētājs var ad hoc lūgt piedalīties grupas vai apakšgrupas darbā ekspertus, kuri ir kompetenti kādā konkrētā darba kārtības jautājumā.
   4.   Priekšsēdētājs var uzaicināt piedalīties ekspertu grupas sanāksmē oficiālus dalībvalstu, kandidātvalstu, potenciālo kandidātvalstu vai trešo valstu un starptautisku, starpvaldību un nevalstisku organizāciju pārstāvjus kā pieaicinātos ekspertus vai novērotājus.
   5.   Vismaz divus mēnešus pēc pilnvaru termiņa sākuma un divus mēnešus pēc šā termiņa vidusposma Komisija un grupa tiekas, lai apmainītos ar viedokļiem par grupas darba prioritātēm.
   6.   Darba prioritātes atspoguļo nepieciešamību pēc koordinētas un saskaņotas daudznozaru politikas atbildes uz visiem cilvēku tirdzniecības aspektiem.
   7.   Uz grupas dalībniekiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas saistības, kas paredzētas Līgumos un to īstenošanas noteikumos, kā arī Komisijas drošības noteikumos, kas attiecas uz ES klasificētās informācijas aizsardzību un ietverti Komisijas Lēmuma 2001/844/EK, EOTK, EURATOM pielikumā (7). Ja šīs saistības netiek ievērotas, Komisija var veikt visus nepieciešamos pasākumus.
   8.   Ekspertu grupas un apakšgrupu sanāksmes notiek Komisijas telpās. Sekretariāta pakalpojumus nodrošina Komisija.
   9.   Atzinumus un ziņojumus grupa iesniedz Komisijai. Komisija var noteikt atzinuma vai ziņojuma iesniegšanas termiņu.
   10.   Grupas apspriedēs balsošana nenotiek. Ja grupa atzinumu vai ziņojumu pieņem vienprātīgi, tā vienojas par kopīgiem secinājumiem un pievieno tos protokolam. Ja ekspertu grupa nespēj panāk vienprātīgu vienošanos par atzinumu vai ziņojumu, tā informē Komisiju par izteiktajiem atšķirīgajiem viedokļiem.
   11.   Komisija var publicēt grupas sagatavotu kopsavilkumu, secinājumu, secinājuma daļu vai darba dokumentu attiecīgā dokumenta oriģinālvalodā.
   12.   Komisija publicē attiecīgo informāciju par darbībām, ko veic grupa, iekļaujot to reģistrā vai izmantojot saiti no reģistra uz Iekšlietu ĢD tīmekļa vietni.
   6. pants
   Sanāksmju izdevumi
   1.   Grupas darbā iesaistītas personas nesaņem atlīdzību par sniegtajiem pakalpojumiem.
   2.   Ar grupas darbu saistītos ceļa izdevumus un uzturēšanās izdevumus grupas darbā iesaistītajām personām Komisija atlīdzina saskaņā ar Komisijā spēkā esošajiem noteikumiem.
   3.   Šos izdevumus atmaksā pieejamo apropriāciju robežās, kuras piešķir saskaņā ar ikgadējo resursu sadalījuma procedūru.
   7. pants
   Atcelšana
   Atceļ Lēmumu 2007/675/EK.
   8. pants
   Stāšanās spēkā un piemērojamība
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī, un to piemēro piecus gadus.

      Briselē, 2011. gada 10. augustā

            Komisijas vārdā –

            priekšsēdētājs

         José Manuel BARROSO

      (1)  OV L 101, 15.4.2011., 1. lpp.

      (2)  OV L 79, 26.3.2003., 25. lpp.

      (3)  Komisijas 2007. gada 17. oktobra Lēmums 2007/675/EK, ar ko izveido ekspertu grupu jautājumos par cilvēku tirdzniecību (OV L 277, 20.10.2007., 29. lpp.).

      (4)  OV L 8, 12.1.2001., 1. lpp.

      (5)  Šo sarakstu vajadzības gadījumā var pielāgot.

      (6)  Dalībnieki, kuri nevēlas publiskot savu vārdu un uzvārdu, var lūgt atkāpties no šā noteikuma. Lūgumu nepubliskot ekspertu grupas dalībnieku vārdu un uzvārdu uzskata par pamatotu, ja publicēšana varētu apdraudēt viņu drošību vai integritāti vai nevajadzīgi ietekmēt privāto dzīvi.

      (7)  Komisijas 2001. gada 29. novembra Lēmums 2001/844/EK, EOTK, EURATOM, ar ko groza tās iekšējo reglamentu (OV L 317, 3.12.2001., 1. lpp.).

      PIELIKUMS

         Uzaicinājums iesniegt pieteikumus, lai atlasītu ekspertus, kas privātpersonas statusā izvirzīti darbam ekspertu grupā jautājumos par cilvēku tirdzniecību

      Ar Lēmumu 2011/502/ES (1) Komisija izveidoja ekspertu grupu jautājumos par cilvēku tirdzniecību. ES koordinators cilvēku tirdzniecības apkarošanas jomā vadīs grupu un var apspriesties ar grupu par jebkuru jautājumu saistībā ar cilvēku tirdzniecību.
      Ekspertu grupas uzdevumi ir šādi:

                  a)

                  konsultēt Komisiju jautājumos par cilvēku tirdzniecību, piemērotos gadījumos un saskaņā ar Komisiju izdodot rakstiskus ziņojumus, kā arī nodrošinot saskanīgu pieeju šajā jautājumā;

                  b)

                  palīdzēt Komisijai novērtēt cilvēku tirdzniecības apkarošanas politikas jomas attīstību valstu, Eiropas un starptautiskajā līmenī;

                  c)

                  palīdzēt Komisijai identificēt un noteikt iespējamos pasākumus un darbības Eiropas un valstu līmenī pret cilvēku tirdzniecību vērstā politikā;

                  d)

                  nodrošināt diskusiju forumu jautājumos par cilvēku tirdzniecību un īstenot pieredzes apmaiņu.

            Tāpēc Komisija uzaicina iesniegt pieteikumus, lai atlasītu ekspertu grupas dalībniekus.
      Ekspertu grupā darbojas 15 dalībnieki, kurus saskaņā ar iepriekš minētā lēmuma 4. pantu izvirza privātpersonas statusā.
      Komisija ieceļ dalībniekus privātpersonas statusā uz četru gadu termiņu, kuru var atjaunot. Tie Komisijai sniedz neatkarīgu un ārējo spēku neietekmētu atzinumu un ievēro konfidencialitātes noteikumus, kas minēti 5. pantā Komisijas lēmumā, ar kuru izveido ekspertu grupu. Dalībnieki apņemas strādāt neatkarīgi un sabiedrības interesēs. Izvērtējot pieteikumus, Komisija ņems vērā šādus kritērijus:

                  a)

                  pierādīta kompetence, augsta līmeņa profesionālie sasniegumi un pieredze (vismaz pieci gadi), tostarp Eiropas un/vai starptautiskā līmeņa pieredze jomās, kas saistītas ar cilvēku tirdzniecības novēršanas un apkarošanas, kā arī cietušo aizsardzības darbībām, un/vai saistītās jomās;

                  b)

                  laba izpratne par pašreiz spēkā esošo ES acquis cilvēku tirdzniecības apkarošanas jomā;

                  c)

                  pierādītas spējas strādāt angļu valodā;

                  d)

                  vajadzība panākt līdzsvarotu ekspertu grupas sastāvu attiecībā uz kandidātu pārstāvību, dzimumu un ģeogrāfisko izcelsmi (2);

                  e)

                  nepieciešamība nodrošināt kompetenču līdzsvaru saistībā ar dažādiem cilvēku tirdzniecības veidiem, tostarp darbaspēka un seksuālās izmantošanas jomā, un saistībā ar dažādiem aspektiem, piemēram, novēršanu, saukšanu pie atbildības un cietušo atbalstu, kā arī, bet ne tikai, citās saistītās jomās, piemēram tiesībaizsardzība, darbaspēks, migrācija, veselības aprūpe, sociālie pakalpojumi, bērnu tiesības, izglītība un pamattiesības, sociālās tiesības, dzimumu līdztiesība utt.;

                  f)

                  vajadzība nodrošināt ar Komisijas Lēmumu 2007/675/EK (3) izveidotās ekspertu grupas darba turpinājumu;

                  g)

                  grupas dalībniekiem jābūt Eiropas Savienības dalībvalstu pilsoņiem vai, attiecīgā gadījumā, potenciālās kandidātvalsts vai EEZ valsts pilsoņiem.

            Iepriekš minētās prasības pārbaudīs pēc izpildītā CV un pieteikuma veidlapas.
      Pieteikumus var iesniegt tikai, izpildot pieteikuma veidlapu (papildinājums) un CV paraugu (4). Kandidāti tiek aicināti savā pieteikumā skaidri norādīt cilvēku tirdzniecības apkarošanas jomas, kurās viņiem ir īpašas zināšanas.
      Atbilstīgi parakstīti pieteikumi jānosūta ne vēlāk kā līdz […] pa e-pastu vai vēstulē uz šādu adresi:

                  European Commission

                  Directorate-General Home Affairs

                  Unit A2 Secretariat

                  LX 46 3/131

                  1049 Brussels

                  BELGIUM

                  HOME-ANTITRAFFICKING@ec.europa.eu

            Ja pieteikumi tiek sūtīti pa e-pastu, e-pasta datums tiks uzskatīts par nosūtīšanas datumu. Ja pieteikumi tiek sūtīti pa pastu, pasta zīmoga datums tiks uzskatīts par nosūtīšanas datumu.
      Komisija saskaņā ar Komisijā spēkā esošajiem noteikumiem atmaksās ceļa un uzturēšanās izdevumus saistībā ar ekspertu grupas veiktajām darbībām pieejamo budžeta apropriāciju ietvaros. Grupas dalībnieki par savu pienākumu pildīšanu nesaņems atalgojumu.
      Ekspertu grupas dalībnieku saraksts tiks publicēts Komisijas ekspertu grupu un citu līdzīgu struktūru reģistrā (5), kā arī Iekšlietu ĢD tīmekļa vietnē.
      Personas datus apkopos, apstrādās un publicēs saskaņā ar Eiropas Parlamenta un Padomes Regulas (EK) Nr. 45/2001 noteikumiem (6).
      Lai saņemtu sīkāku informāciju, lūdzam sazināties ar Joanna BECZAŁA kundzi, tālrunis +32 22969639, e-pasts: joanna.beczala@ec.europa.eu.
      Informācija par uzaicinājuma iesniegt pieteikumus rezultātiem tiks publicēta Iekšlietu ĢD tīmekļa vietnē un, atbilstošā gadījumā, Eiropas Savienības Oficiālajā Vēstnesī.

         (1)  Komisijas 2011. gada 10. augusta Lēmums 2011/502/ES, ar ko izveido ekspertu grupu jautājumos par cilvēku tirdzniecību un atceļ Lēmumu 2007/675/EK (sk. šā Oficiālā Vēstneša 14 lpp.).

         (2)  Komisijas 2000. gada 19. jūnija Lēmums 2000/407/EK par dzimumu līdzsvaru tās izveidotajās komitejās un ekspertu grupās (OV L 154, 27.6.2000., 34. lpp.).

         (3)  Komisijas 2007. gada 17. oktobra Lēmums 2007/675/EK, ar ko izveido ekspertu grupu jautājumos par cilvēku tirdzniecību (OV L 277, 20.10.2007., 29.lpp.).

         (4)  Visi CV ir jāiesniedz Eiropas standarta formātā: www.cedefop.eu.int/transparency/cv.asp.

         (5)  Dalībnieki, kuri nevēlas publiskot savu vārdu un uzvārdu, var lūgt atkāpties no šā noteikuma. Lūgumu nepubliskot ekspertu grupas dalībnieku vārdu un uzvārdu uzskata par pamatotu, ja publicēšana varētu apdraudēt viņu drošību vai integritāti vai nevajadzīgi ietekmēt privāto dzīvi.

         (6)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

         Papildinājums


title: 2006/455/EK,Euratom: Padomes un Komisijas lēmums ( 2005. gada 21. februāris ), par protokola noslēgšanu, kurš pievienots Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Gruziju, no otras puses, un ar kuru ņem vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai

text:
               6.7.2006

               LV

               Eiropas Savienības Oficiālais Vēstnesis

               L 185/14

      PADOMES UN KOMISIJAS LĒMUMS

   (2005. gada 21. februāris)
   par protokola noslēgšanu, kurš pievienots Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Gruziju, no otras puses, un ar kuru ņem vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai
   (2006/455/EK, Euratom)
   EIROPAS SAVIENĪBAS PADOME
   UN EIROPAS KOPIENU KOMISIJA,
   ņemot vērā Eiropas Kopienas dibināšanas līgumu, un jo īpaši tā 44. panta 2. punktu, 47. panta 2. punkta pēdējo teikumu, 55. pantu, 57. panta 2. punktu, 71. pantu, 80. panta 2. punktu, 93., 94., 133. un 181.a pantu saistībā ar 300. panta 2. punkta otro teikumu un 300. panta 3. punkta pirmo daļu,
   ņemot vērā Eiropas Atomenerģijas kopienas dibināšanas līgumu, un jo īpaši tā 101. panta otro daļu,
   ņemot vērā 2003. gada Pievienošanās līgumu, un jo īpaši tā 2. panta 3. punktu,
   ņemot vērā 2003. gada Pievienošanās aktu, un jo īpaši tā 6. panta 2. punktu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   ņemot vērā Padomes apstiprinājumu atbilstīgi Eiropas Atomenerģijas kopienas dibināšanas līguma 101. pantam,
   tā kā:

               (1)

               Protokolu, kurš pievienots Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Gruziju, no otras puses, un ar kuru ņem vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai, Eiropas Kopienu un to dalībvalstu vārdā parakstīja 2004. gada 30. aprīlī.

               (2)

               Kamēr protokols nebija stājies spēkā, to provizoriski piemēroja no 2004. gada 1. maija.

               (3)

               Protokols būtu jāapstiprina,

         IR PIEŅĒMUŠAS ŠO LĒMUMU.
   1. pants
   Ar šo Eiropas Kopienas, Eiropas Atomenerģijas kopienas un dalībvalstu vārdā ir apstiprināts Protokols, kurš pievienots Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Gruziju, no otras puses, un ar kuru ņem vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai.
   Protokola teksts ir pievienots šim lēmumam (2).
   2. pants
   Padomes priekšsēdētājs Kopienas un tās dalībvalstu vārdā sniedz protokola 4. pantā paredzēto paziņojumu. Komisijas priekšsēdētājs vienlaicīgi sniedz šādu paziņojumu Eiropas Atomenerģijas kopienas vārdā.

      Briselē, 2005. gada 21. februārī

            Padomes vārdā –

            priekšsēdētājs

         J. ASSELBORN

            Komisijas vārdā –

            priekšsēdētājs

         J. M. BARROSO

      (1)  Atzinums sniegts 2004. gada 26. oktobrī (Oficiālajā Vēstnesī vēl nav publicēts).

      (2)  Skatīt šā Oficiālā Vēstneša 10. lpp.


title: Padomes Lēmums ( 2009. gada 22. decembris ), ar ko amatā ieceļ Reģionu komitejas locekli no Portugāles

text:
               31.12.2009

               LV

               Eiropas Savienības Oficiālais Vēstnesis

               L 353/69

      PADOMES LĒMUMS

   (2009. gada 22. decembris),
   ar ko amatā ieceļ Reģionu komitejas locekli no Portugāles
   (2009/1026/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Portugāles valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un to aizstājējus (1).

               (2)

               Pēc José
                  MACÁRIO CORREIA kunga pilnvaru termiņa beigām ir atbrīvojusies viena Reģionu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo amata pilnvaru laiku līdz 2010. gada 25. janvārim Reģionu komitejā ieceļ šādu locekli:

      José
      MACÁRIO CORREIA kungu, Presidente da Câmara Municipal de Faro

   2. pants
   Šis lēmums stājas spēkā tā pieņemšanas dienā.

      Briselē, 2009. gada 22. decembrī

            Padomes vārdā –

            priekšsēdētājs

         A. CARLGREN

      (1)  OV L 56, 25.2.2006., 75. lpp.


title: 2014/521/ES: Padomes Lēmums ( 2014. gada 30. jūlijs ), ar ko ieceļ divus Reģionu komitejas locekļus un četrus locekļu aizstājējus no Horvātijas

text:
               6.8.2014

               LV

               Eiropas Savienības Oficiālais Vēstnesis

               L 233/30

         PADOMES LĒMUMS
   (2014. gada 30. jūlijs),
   ar ko ieceļ divus Reģionu komitejas locekļus un četrus locekļu aizstājējus no Horvātijas

      (2014/521/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Horvātijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumus 2009/1014/ES (1) un 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Horvātijas Republikas pievienošanās Eiropas Savienībai Reģionu komiteja būtu jāpalielina, ieceļot deviņus locekļus un deviņus locekļu aizstājējus, kas pārstāv Horvātijas reģionālās un vietējās struktūras. Padome 2013. gada 1. jūlijā pieņēma Lēmumu 2013/342/ES (3), ieceļot astoņus locekļus no Horvātijas un deviņus locekļu aizstājējus no Horvātijas laikposmam līdz 2015. gada 25. janvārim. Viena Reģionu komitejas locekļa vieta līdz ar to kopš Lēmuma 2013/342/ES pieņemšanas ir palikusi brīva.

               (3)

               Pēc Ivan JAKOVČIĆ kunga pilnvaru termiņa beigām ir atbrīvojusies Reģionu komitejas locekļa vieta.

               (4)

               Pēc Miroslav ČAČIJA kunga, Blanka GLAVICA-JEČMENICA kundzes, Andrija RUDIĆ kunga un Ivana POSAVEC KRIVEC kundzes pilnvaru termiņa beigām ir atbrīvojušās četras locekļu aizstājēju vietas,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā tiek iecelti:

               a)

               par locekļiem:

                           —

                              Valter FLEGO kungs, Prefect of Istra County,

                           —

                              Željko TURK kungs, Mayor of the City of Zaprešić;

                     un

               b)

               par locekļu aizstājējiem:

                           —

                              Ivan VUČIĆ kungs, Prefect of Karlovac County,

                           —

                              Alojz TOMAŠEVIĆ kungs, Prefect of Požega-Slavonia County,

                           —

                              Jasna PETEK kundze, Deputy Prefect of Krapina-Zagorje County,

                           —

                              Damir DEKANIĆ kungs, Mayor of Municipality of Andrijaševci.

         2. pants
   Šis lēmums stājas spēkā tā pieņemšanas dienā.

      Briselē, 2014. gada 30. jūlijā

            Padomes vārdā –

            priekšsēdētājs

         S. GOZI

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.

      (3)  OV L 183, 2.7.2013., 8. lpp.


title: 2014/610/ES: Eiropas Parlamenta Lēmums ( 2014. gada 3. aprīlis ) par Eiropas Dzīves un darba apstākļu uzlabošanas fonda kontu slēgšanu attiecībā uz 2012. finanšu gadu

text:
               5.9.2014

               LV

               Eiropas Savienības Oficiālais Vēstnesis

               L 266/285

         EIROPAS PARLAMENTA LĒMUMS
   (2014. gada 3. aprīlis)
   par Eiropas Dzīves un darba apstākļu uzlabošanas fonda kontu slēgšanu attiecībā uz 2012. finanšu gadu
   (2014/610/ES)
   EIROPAS PARLAMENTS,

               —

               ņemot vērā Eiropas Dzīves un darba apstākļu uzlabošanas fonda 2012. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Dzīves un darba apstākļu uzlabošanas fonda 2012. finanšu gada pārskatiem ar Fonda atbildi (1),

               —

               ņemot vērā Padomes 2014. gada 18. februāra ieteikumu (05849/2014 – C7-0054/2014),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 1975. gada 26. maija Regulu (EEK) Nr. 1365/75 par Eiropas Dzīves un darba apstākļu uzlabošanas fonda izveidi (4) un jo īpaši tās 16. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Nodarbinātības un sociālo lietu komitejas atzinumu (A7-0183/2014),

               1.

               apstiprina Eiropas Dzīves un darba apstākļu uzlabošanas fonda kontu slēgšanu attiecībā uz 2012. finanšu gadu;

               2.

               uzdod priekšsēdētājam šo lēmumu nosūtīt Eiropas Dzīves un darba apstākļu uzlabošanas fonda direktoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 365, 13.12.2013., 221. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 139, 30.5.1975., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: Padomes Lēmums (ES) 2016/206 (2016. gada 12. februāris), ar ko ieceļ Reģionu komitejas locekļa aizstājēju, ko izvirzījusi Austrijas Republika

text:
               16.2.2016

               LV

               Eiropas Savienības Oficiālais Vēstnesis

               L 39/44

         PADOMES LĒMUMS (ES) 2016/206
   (2016. gada 12. februāris),
   ar ko ieceļ Reģionu komitejas locekļa aizstājēju, ko izvirzījusi Austrijas Republika
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Austrijas valdības priekšlikumu,
   tā kā:

               (1)

               Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Johannes PEINSTEINER kunga pilnvaru termiņa beigām ir atbrīvojusies Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā par locekļa aizstājēju tiek iecelta:

               —

                  Dr. Carmen KIEFER, Vizebürgermeisterin der Marktgemeinde Kuchl.

         2. pants
   Šis lēmums stājas spēkā tā pieņemšanas dienā.

      Briselē, 2016. gada 12. februārī

            Padomes vārdā –

            priekšsēdētājs

         J.R.V.A. DIJSSELBLOEM

      (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

      (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

      (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).


title: Padomes Lēmums (ES) 2016/1203 (2016. gada 18. jūlijs), ar ko ieceļ Reģionu komitejas locekli un locekļa aizstājēju, ko izvirzījusi Spānijas Karaliste

text:
                  23.7.2016

                  LV

                  Eiropas Savienības Oficiālais Vēstnesis

                  L 198/44

            PADOMES LĒMUMS (ES) 2016/1203
      (2016. gada 18. jūlijs),
      ar ko ieceļ Reģionu komitejas locekli un locekļa aizstājēju, ko izvirzījusi Spānijas Karaliste
      EIROPAS SAVIENĪBAS PADOME,
      ņemot vērā Līgumu par Eiropas Savienības darbību un jo īpaši tā 305. pantu,
      ņemot vērā Spānijas valdības priekšlikumu,
      tā kā:

                  (1)

                  Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

                  (2)

                  Pēc Francesc HOMS i MOLIST kunga pilnvaru termiņa beigām ir atbrīvojusies Reģionu komitejas locekļa vieta.

                  (3)

                  Pēc Roger ALBINYANA i SAIGÍ kunga pilnvaru termiņa beigām ir atbrīvojusies Reģionu komitejas locekļa aizstājēja vieta,

            IR PIEŅĒMUSI ŠO LĒMUMU.
      1. pants
      Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā tiek iecelti:

                  a)

                  par locekli:

                              —

                                 Jordi SOLÉ i FERRANDO kungs, Secretario de Asuntos Exteriores y de la Unión Europea, Comunidad Autónoma de Cataluña,

                        un

                  b)

                  par locekļa aizstājēju:

                              —

                                 Amadeu ALTAFAJ i TARDIO kungs, Representante Permanente ante la Unión Europea
                                  (*), Comunidad Autónoma de Cataluña.

            2. pants
      Šis lēmums stājas spēkā tā pieņemšanas dienā.

         Briselē, 2016. gada 18. jūlijā

               Padomes vārdā –

               priekšsēdētāja

            G. MATEČNÁ

         (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

         (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

         (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).

         (*)  Spānijas valdība Katalonijas Augstākajā tiesā ir apstrīdējusi apzīmējumu “Katalonijas autonomā apgabala pastāvīgais pārstāvis Eiropas Savienībā”.